CELEX: 
Language: el
Date: 2019-05-17 00:00:00
Title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ σχετικά με τις τεχνικές απαιτήσεις όσον αφορά το περιεχόμενο των εκθέσεων ποιότητας των ευρωπαϊκών στατιστικών για τις τιμές φυσικού αερίου και ηλεκτρικής ενέργειας δυνάμει του κανονισμού (ΕΕ) 2016/1952 του Ευρωπαϊκού Κοινοβουλίου και του Συμβουλίου

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 17.5.2019
            
            
               σχετικά με τις τεχνικές απαιτήσεις όσον αφορά το περιεχόμενο των εκθέσεων ποιότητας των ευρωπαϊκών στατιστικών για τις τιμές φυσικού αερίου και ηλεκτρικής ενέργειας δυνάμει του κανονισμού (ΕΕ) 2016/1952 του Ευρωπαϊκού Κοινοβουλίου και του Συμβουλίου
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚH ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2016/1952 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με τις ευρωπαϊκές στατιστικές όσον αφορά τις τιμές φυσικού αερίου και ηλεκτρικής ενέργειας
                  1
               , και ιδίως το άρθρο 7 παράγραφος 5,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) 2016/1952 καθορίζει το πλαίσιο για την παραγωγή συγκρίσιμων ευρωπαϊκών στατιστικών για τις τιμές φυσικού αερίου και ηλεκτρικής ενέργειας.
            
            
               (2)Σύμφωνα με το άρθρο 7 παράγραφος 3 του κανονισμού (ΕΕ) 2016/1952, κάθε τρία έτη, τα κράτη μέλη υποβάλλουν στην Επιτροπή (Eurostat) τυποποιημένη έκθεση ποιότητας δεδομένων σύμφωνα με τα κριτήρια ποιότητας που καθορίζονται στο άρθρο 12 παράγραφος 1 του κανονισμού (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου
                  2
               . Οι εκθέσεις αυτές πρέπει να περιλαμβάνουν πληροφορίες σχετικά με το πεδίο και τη συλλογή των δεδομένων, τα κριτήρια υπολογισμού, τις χρησιμοποιούμενες μεθοδολογίες και πηγές των δεδομένων, καθώς και τυχόν αλλαγές στα παραπάνω.
            
            
               (3)Σύμφωνα με το άρθρο 7 παράγραφος 4 του κανονισμού (ΕΕ) 2016/1952, η Επιτροπή (Eurostat) αξιολογεί την ποιότητα των παρεχόμενων δεδομένων και χρησιμοποιεί την αξιολόγηση αυτή και την ανάλυση των εκθέσεων ποιότητας προκειμένου να εκπονήσει και να δημοσιεύσει έκθεση σχετικά με την ποιότητα των ευρωπαϊκών στατιστικών που εμπίπτουν στον κανονισμό (ΕΕ) 2016/1952.
            
            
               (4)Ύστερα από την έναρξη ισχύος του κανονισμού (ΕΕ) 2016/1952, η Επιτροπή (Eurostat) συνεργάστηκε στενά με τα κράτη μέλη για να αξιολογήσει τις σχετικές τεχνικές απαιτήσεις διασφάλισης της ποιότητας όσον αφορά το περιεχόμενο και το κατάλληλο χρονοδιάγραμμα υποβολής των εκθέσεων ποιότητας.
            
            
               (5)Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ευρωπαϊκού στατιστικού συστήματος,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
                  
                     
            
            
               Άρθρο 1
            
            
               (1)Στο παράρτημα παρατίθενται οι τεχνικές απαιτήσεις διασφάλισης της ποιότητας όσον αφορά το περιεχόμενο των εκθέσεων ποιότητας σχετικά με τα δεδομένα για τις τιμές του φυσικού αερίου και της ηλεκτρικής ενέργειας. 
            
            
               (2)Τα κράτη μέλη υποβάλλουν τις πρώτες εκθέσεις ποιότητας έως τις 15 Ιουνίου 2019.
            
            
               (3)Κάθε έκθεση ποιότητας καλύπτει όλα τα έτη που μεσολάβησαν από την ημερομηνία της προηγούμενης έκθεσης ποιότητας. Ωστόσο, οι πρώτες εκθέσεις ποιότητας καλύπτουν τα έτη αναφοράς 2017 και 2018.
            
         
         
            
               Άρθρο 2
            
            
               Οι εκθέσεις ποιότητας υποβάλλονται μέσω του ενιαίου σημείου εισόδου που παρέχει η Επιτροπή (Eurostat) προκειμένου να μπορεί να λάβει τις εν λόγω εκθέσεις ποιότητας με ηλεκτρονικά μέσα.
            
            
               Άρθρο 3
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 17.5.2019
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
               
            
         
         
            
                  
                     (1)
                  
                        ΕΕ L 311 της 17.11.2016, σ. 1. 
               
               
                  
                     (2)
                  
                        Κανονισμός (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές και την κατάργηση του κανονισμού (ΕΚ, Ευρατόμ) αριθ. 1101/2008 του Ευρωπαϊκού Κοινοβουλίου και του Συμβουλίου σχετικά με τη διαβίβαση στη Στατιστική Υπηρεσία των Ευρωπαϊκών Κοινοτήτων πληροφοριών που καλύπτονται από το στατιστικό απόρρητο, του κανονισμού (ΕΚ) αριθ. 322/97 του Συμβουλίου σχετικά με τις κοινοτικές στατιστικές και της απόφασης 89/382/ΕΟΚ, Ευρατόμ του Συμβουλίου για τη σύσταση επιτροπής του στατιστικού προγράμματος των Ευρωπαϊκών Κοινοτήτων (ΕΕ L 87 της 31.3.2009, σ. 164).
               
            
      
    ---documentbreak--- 
      
         
         
            
               ΠΑΡΑΡΤΗΜΑ 
            
            
               Τεχνικές απαιτήσεις διασφάλισης της ποιότητας όσον αφορά το περιεχόμενο των εκθέσεων ποιότητας 
                  σχετικά με τις ευρωπαϊκές στατιστικές για τις τιμές του φυσικού αερίου και της ηλεκτρικής ενέργειας 
            
            
               Οι εκθέσεις ποιότητας περιλαμβάνουν πληροφορίες για όλα τα κριτήρια ποιότητας που καθορίζονται στο άρθρο 12 παράγραφος 1 του κανονισμού (ΕΚ) αριθ. 223/2009.
            
            
               1.ΚΑΤΑΛΛΗΛΟΤΗΤΑ
            
            
               Τα κράτη μέλη παρέχουν τις ακόλουθες πληροφορίες στις εκθέσεις ποιότητας:
            
            
               α)περιγραφή των χρηστών, τις αντίστοιχες ανάγκες τους και αιτιολόγηση των αναγκών αυτών·
            
            
               β)διαδικασίες που χρησιμοποιούνται για τη μέτρηση της ικανοποίησης των χρηστών και την παραγωγή των αποτελεσμάτων·
            
            
               γ)τον βαθμό στον οποίο είναι διαθέσιμες οι απαιτούμενες στατιστικές.
            
            
               2.ΑΚΡΙΒΕΙΑ
            
            
               Οι εκθέσεις ποιότητας περιλαμβάνουν:
            
            
               α)εκτίμηση της ακρίβειας, στην οποία συνοψίζονται οι διάφορες συνιστώσες του συνόλου των δεδομένων·
            
            
               β)περιγραφή των σφαλμάτων δειγματοληψίας·
            
            
               γ)περιγραφή τυχόν άλλων σφαλμάτων.
            
            
               3.ΕΓΚΑΙΡΗ ΚΑΙ ΕΜΠΡΟΘΕΣΜΗ ΥΠΟΒΟΛΗ
            
            
               Τα κράτη μέλη υποβάλλουν έκθεση σχετικά με τα εξής:
            
            
               α)το χρονικό διάστημα μεταξύ του συμβάντος ή του φαινομένου που περιγράφουν και της διαθεσιμότητας των στοιχείων (επικαιρότητα των στοιχείων)·
            
            
               β)το χρονικό διάστημα μεταξύ της ημερομηνίας-στόχου για την υποβολή των στοιχείων και της πραγματικής ημερομηνίας υποβολής των στοιχείων (χρονική συνέπεια)·
            
            
               γ)τον αριθμό των επαναλήψεων που απαιτήθηκαν για την πλήρη επικύρωση των στοιχείων (επαναλήψεις επικύρωσης).
            
            
               4.ΠΡΟΣΒΑΣΙΜΟΤΗΤΑ ΚΑΙ ΣΑΦΗΝΕΙΑ
            
         
         
            
               Τα κράτη μέλη υποβάλλουν έκθεση σχετικά με τους όρους και τα μέσα με τα οποία οι χρήστες μπορούν:
            
            
               α)να συλλέγουν και να χρησιμοποιούν τα στοιχεία (μεταξύ των οποίων δελτία Τύπου, δημοσιεύσεις, επιγραμμικές βάσεις δεδομένων, πρόσβαση σε μικροδεδομένα)·
            
            
               β)να ερμηνεύουν τα στοιχεία, όπως π.χ. με την παροχή τεκμηρίωσης για τη μεθοδολογία και τη διαχείριση της ποιότητας.
            
            
               5.ΣΥΓΚΡΙΣΙΜΟΤΗΤΑ
            
            
               Τα κράτη μέλη υποβάλλουν έκθεση σχετικά με τον βαθμό συγκρισιμότητας των στατιστικών: 
            
            
               α)μεταξύ γεωγραφικών περιοχών·
            
            
               β)διαχρονικά.
            
            
               6.ΣΥΝΟΧΗ
            
            
               Τα κράτη μέλη υποβάλλουν έκθεση σχετικά με τον βαθμό στον οποίο οι στατιστικές: 
            
            
               α)συνάδουν με στοιχεία που συλλέγονται μέσω άλλων πηγών (διατομεακή συνοχή)·
            
            
               β)είναι συνεκτικές εντός συγκεκριμένου συνόλου δεδομένων (εσωτερική συνοχή).
            
            
            
               Τα κράτη μέλη υποβάλλουν επίσης έκθεση σχετικά με τις ακόλουθες πτυχές της ποιότητας: 
            
            
               1.ΔΙΑΧΕΙΡΙΣΗ ΤΗΣ ΠΟΙΟΤΗΤΑΣ: 
            
            
               Τα κράτη μέλη υποβάλλουν έκθεση σχετικά με τα συστήματα και τα πλαίσια που έχουν καθιερώσει για τη διαχείριση της ποιότητας των στατιστικών προϊόντων και διαδικασιών. Στην έκθεση περιλαμβάνουν επίσης την εκτίμησή τους όσον αφορά την ποιότητα των στοιχείων.
            
            
               2.ΑΝΑΘΕΩΡΗΣΗ ΤΩΝ ΣΤΟΙΧΕΙΩΝ: 
            
            
               Τα κράτη μέλη εξηγούν γιατί αναθεωρήθηκαν τα επικυρωμένα στοιχεία. Μεταξύ των λόγων μπορεί να συγκαταλέγονται πληροφορίες σχετικά με νέα πηγή διαθέσιμων στοιχείων, νέες μεθόδους ή άλλες συναφείς πληροφορίες. Η έκθεση περιλαμβάνει επίσης την ημερομηνία, το μέγεθος και το εύρος των αναθεωρήσεων.
            
            
            
               Σύμφωνα με το άρθρο 7 παράγραφος 3 του κανονισμού (ΕΕ) 2016/1952, οι εν λόγω εκθέσεις περιλαμβάνουν πληροφορίες σχετικά με το πεδίο και τη συλλογή των δεδομένων, τα κριτήρια υπολογισμού, τις χρησιμοποιούμενες μεθοδολογίες και πηγές των δεδομένων, καθώς και τυχόν αλλαγές στα παραπάνω.
            
            
               1.ΣΤΑΤΙΣΤΙΚΗ ΠΑΡΟΥΣΙΑΣΗ
            
         
         
            
               Τα κράτη μέλη παρέχουν την ακόλουθη περιγραφή των κοινοποιηθέντων στοιχείων, τα οποία μπορούν να παρουσιάζονται στους χρήστες ως πίνακες, διαγράμματα ή χάρτες: 
            
            
               α)περιγραφή στοιχείων·
            
            
               β)σύστημα ταξινόμησης·
            
            
               γ)τομεακή κάλυψη·
            
            
               δ)στατιστικές έννοιες και ορισμοί·
            
            
               ε)στατιστική μονάδα·
            
            
               στ)στατιστικός πληθυσμός·
            
            
               ζ)περιοχή αναφοράς (γεωγραφικό πεδίο)·
            
            
               η)χρονική κάλυψη (το χρονικό διάστημα για το οποίο είναι διαθέσιμα τα στοιχεία)·
            
            
               θ)περίοδος αναφοράς (χρονική περίοδος που καλύπτεται από την έκθεση)·
            
            
               ι)μονάδα μέτρησης.
            
            
               2.ΣΤΑΤΙΣΤΙΚΗ ΕΠΕΞΕΡΓΑΣΙΑ: 
            
            
               Οι εκθέσεις ποιότητας καλύπτουν περιγραφή όλων των διαδικασιών που χρησιμοποιήθηκαν για τη συλλογή, την επικύρωση και την κατάρτιση των στοιχείων, καθώς και για την άντληση νέων πληροφοριών.
            
            
               3.ΠΟΛΙΤΙΚΗ ΔΗΜΟΣΙΟΠΟΙΗΣΗΣ
            
            
               Οι εκθέσεις ποιότητας περιλαμβάνουν πληροφορίες σχετικά με τους κανόνες διάδοσης των στοιχείων σε εθνικό επίπεδο.
            
            
               4.ΣΥΧΝΟΤΗΤΑ ΔΙΑΔΟΣΗΣ
            
            
               Οι εκθέσεις αναφέρουν επίσης τη συχνότητα με την οποία τα στοιχεία διαδίδονται σε εθνικό επίπεδο.
            
            
            
               Σύμφωνα με τις στατιστικές αρχές που ορίζονται στο άρθρο 2 παράγραφος 1 στοιχεία ε) και στ) του κανονισμού (ΕΚ) αριθ. 223/2009, τα κράτη μέλη υποβάλλουν έκθεση σχετικά με τα εξής:
            
            
               1.ΣΤΑΤΙΣΤΙΚΟ ΑΠΟΡΡΗΤΟ
            
         
         
            
               Οι εκθέσεις ποιότητας περιέχουν πληροφορίες σχετικά με τα νομοθετικά μέτρα ή άλλες επίσημες διαδικασίες οι οποίες αποτρέπουν οποιαδήποτε μη επιτρεπόμενη κοινοποίηση στοιχείων, η οποία θα μπορούσε, άμεσα ή έμμεσα, να συνεπάγεται την ταυτοποίηση προσώπου ή οικονομικής οντότητας. Επίσης, παρέχουν σύντομη περιγραφή των κανόνων που εφαρμόζονται για τη διασφάλιση του στατιστικού απορρήτου και την αποτροπή της μη επιτρεπόμενης κοινοποίησης.
            
            
               2.ΚΟΣΤΟΣ ΚΑΙ ΦΟΡΤΟΣ 
            
            
               Οι εκθέσεις ποιότητας περιέχουν πληροφορίες σχετικά με το κόστος και τον φόρτο που συνεπάγεται η συλλογή και η παραγωγή του στατιστικού προϊόντος.